Sagunt mesura la qualitat ambiental dels seus espais públics més utilitzats amb la implantació de sensors
19 de febrer 2021

![Imagen 1](/media/bmraexoa/91-c1-mini-butacas-casa-cultura-174.jpg)![Imagen 2](/media/f23psq2r/91-c2-pepe-gil-enero-2020-4.jpg)

​L'Àrea de Noves Tecnologies de l'Ajuntament de Sagunt ha posat en marxa un nou projecte basat en la implantació de sensors per a controlar de forma automatitzada la qualitat ambiental dels espais municipals que són més utilitzats per la ciutadania. Esta iniciativa està emmarcada dins dels servicis d’SmartCity (‘ciutat intel·ligent’), que consisteixen a aplicar les tecnologies de la informació i de la comunicació per a millorar les condicions de la ciutat.

  

El projecte consistix principalment en la instal·lació de sensors intel·ligents de CO₂ en llocs estratègics de les estances més transitades i on, principalment en els mesos més freds, la ventilació natural és menor. A més dels nivells acumulats de CO₂, els sensors també mesuren la temperatura i la humitat de l'ambient. Els valors recomanats de qualitat ambiental són diferents per a cada estança, i han sigut calculats sobre la base dels aforaments, volumetria dels espais i tipologia d'usuaris que l’utilitzen. Les mesures recollides pels sensors es presenten mitjançant una escala de fàcil interpretació per a la ciutadania, que podrà consultar-les per internet en qualsevol moment.

  

El delegat de Noves Tecnologies, Pepe Gil, ha indicat que han seleccionat els espais més utilitzats a fi d'oferir una major garantia i tranquil·litat a la ciutadania respecte a la qualitat ambiental. En concret, els espais que ja disposen d'esta tecnologia són la sala d'actes i la sala d'estudis del Centre Cultural Mario Monreal, les zones d'adults de les biblioteques municipals Cronista Chabret i del Centre Cívic Antic Sanatori, oficines d'atenció ciutadana (SAIC) de Camí Reial i Tinència d'Alcaldia del Port de Sagunt, sales d'actes de la Casa Municipal de Cultura i del Casal Jove.

  

El sistema SMART desplegat està configurat perquè els responsables d'estes instal·lacions puguen rebre alertes automatitzades en cas d'alteració o augment dels nivells de CO₂, a fi de controlar l'eficàcia dels sistemes de ventilació.

  

**Nova estació meteorológica**

  

Al mateix temps, s'ha instal·lat una nova estació meteorològica per a la recollida de dades que, com a complement a l'estació ja existent, permetran disposar d'un major grau de coneixement i estudi dels efectes i circumstàncies que solen comportar els diferents episodis atmosfèrics. D'esta manera, es podran emetre alertes primerenques exclusivament al nostre territori i avisos generals per diverses circumstàncies significatives com a pluges intenses, altes ràfegues de vent, episodis d'altes temperatures o alt risc d'incendis, així com la possibilitat d'emissió d'informes sobre episodis meteorològics significatius per a ús de la ciutadania, que podrien ser utilitzats davant reclamacions a les seues asseguradores.

  

Tota esta informació pot ser consultada directament en la secció ‘El Temps’ de la pàgina web de l'Ajuntament de Sagunt ( www.sagunt.es ) o directament en https://inforatge.com/meteo-sagunt/ambiental 

  

  

![](/media/esvl0kcc/91-c3-centre-c-mario-monreal.jpg)  
  
  

​​

*   [](http://www.facebook.com/sharer.php?u=https://aytosagunto.es/va/actualitat/sagunt-mesura-la-qualitat-ambiental-dels-seus-espais-publics-mes-utilitzats-amb-la-implantacio-de-sensors/ "Facebook")
*   [](http://twitter.com/share?url=https://aytosagunto.es/va/actualitat/sagunt-mesura-la-qualitat-ambiental-dels-seus-espais-publics-mes-utilitzats-amb-la-implantacio-de-sensors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-mesura-la-qualitat-ambiental-dels-seus-espais-publics-mes-utilitzats-amb-la-implantacio-de-sensors/ "Linked In")
*   [](mailto:?body=https://aytosagunto.es/va/actualitat/sagunt-mesura-la-qualitat-ambiental-dels-seus-espais-publics-mes-utilitzats-amb-la-implantacio-de-sensors/)